**Datum: 18.06.2025. SAOPŠTENJE ZA MEDIJE**

**m:tel pruža podršku djeci sa Kosova i Metohije stipendijama i donacijom centru „Podrži me“**

*Djeca sa Kosova i Metohije posjetila kompaniju m:tel*

Grupa djece sa Kosova i Metohije, koja boravi u Republici Srpskoj u okviru programa jačanja veza i podrške srpskom narodu, posjetila je kompaniju m:tel. Tokom ovog susreta, najavljeno je da će m:tel donirati sredstva za rad Centra za djecu i mlade sa poteškoćama u razvoju „Podrži me - 9. januar“ iz Kosovske Mitrovice, te podržati djecu sa prostora Kosova i Metohije kroz program stipendija za obrazovanje.

Djecu je u sjedištu kompanije dočekala generalna direktorka m:tel-a Jelena Trivan, porijeklom iz Prizrena, koja je ovom prilikom istakla značaj ovakvih susreta i stalne brige za zajednicu kojoj i sama pripada.

„Moje je samo da vam se divim. Ipak ste vi deca, ipak vi niste zaslužili da živite tako, a uprkos tome vi ste srećni onim što imate. I to je, verujte, vrhunsko čojstvo i junaštvo koje vi pokazujete. Znam da je u vašim godinama to poslednje što bi čovek izabrao, svako želi nešto lepše i veće, a vi se ipak odlučujete za vašu Kamenicu, Ranilug, Laplje selo kao najlepše mesto na svetu i ja vam na tome skidam kapu“, poručila je Trivan.

Ova posjeta dio je programa koji tradicionalno organizuje Odbor za pomoć Kosovu i Metohiji, a ove godine u Republici Srpskoj boravi više od 800 djece.

Ključne riječi: mtel, Kosovo i Metohija, stipendije, CSR

Izvor fotografija: m:tel PR